钦定古今图书集成/明伦汇编/交谊典/第080卷 > 明屠隆鸿苞 > 《明分》皇甫湜
## 钦定古今图书集成/明伦汇编/交谊典/第080卷 > 明屠隆鸿苞 > 《明分》皇甫湜

天下之是非系于人，不悬于迹，一于分，不定于所为。
孰谓人君子小人是也。孰谓分君子小人之别是也。
彼诚君子矣，为之无不是；彼诚小人矣，动而之非。故
君子指人之过为嫉恶，誉人之善为乐贤，言己之光
美拟于尧禹，参于天地为昌言，顺则为周公，变则为
伊尹。其心定矣，其归一矣，虽万殊百化，一于君子而
已，所谓“左之左之，君子宜之；右之右之，君子有之。”小
人者不然，其过人为毁訾，其誉人为比周，言己之光
美为矜夸，变则为贼，顺则为伪。其心定矣，其归一矣，
虽万殊百化，一于小人而已，所谓天下之恶皆归焉。
余故曰：天下是非，系于人，不悬于迹，一于分，不定于
所为。横天地，绝古今，人之所由者二而已。